Da chi kool rai jop ya ka Loomkyrwiang yei naam Tiger 5 Champion – Wyrta\nDa chi kool rai jop ya ka Loomkyrwiang yei naam Tiger 5 Champion\nJowai: Ynne ka yakhun Final yong ka Tiger 5 da yaleh hapyrdi ka Umchangiar FC pyrchah ya ka Loomkyrwiang FC heiwa ka yalehke da man ko kawa yoosuk heiwa nawa sdang hadooh wa kut kiwa yalehke na pynar ki dhab da pynyoo ki yei buit wei bor yow yoh u rah yei naam jop yong kani ka lympung.\nHa ka kylla step yong ka yalehke, kiwa yalehke na pynar ki dhab da yaleh ki katwa ye wow pynkhih ya ka jaar kool heiwa pynar da yoh ki ki laad wow pynkhih ya ka jaar tangwa kiwa yangkool da ye ki u khanglaad yeini.\nTangwa ha ka minit wa 10 ka Loomkyrwiang FC da ye ko u pynkhih ya ka jaar lyngba ka bol wa chut da u Ahmed Hussain wei hadooh wa kut ka yalehke ha ka kylla step da neh da 1-0.\nHa ka kylla miet kiwa yaleh ka Umchangiar da yaleh ki katwa ye wow pynkhih ya ka jaar kool wow su ya ka kool wa chah thap ko ha ka kylla step katwa kiwa yalehke ka Loomkyrwiang da yaleh ki katwa ye wow khanglaad ya ini i thmu.\nKi paidbah kiwa wan kyrchaan ya jar jiar ki dhab da kbai da e mynsien ki ya kiwa yalehke yong ki.\nHadooh wa kut i por pynar ki dhab ym em de u ye ki u pynkhih ya ka jaar heiwa da rai jop noh ya ka Loomkyrwiang FC.\nHa kani ka Final u A.A. Shullai Dy. CEM JHADC da wan u kam u kongsan hei emlang u Waheh Chnong u T.Pde, u DH Pde uwa man u Traffic Incharge ka Jowai Traffic Branch, u D. Laloo uwa man u President MPUF, wa kiwi kiwi.\nHadien wa rai jop ya ka ka Loomkyrwiang FC da rah ko ya ka song poisa kawa T. 30,000 katwa ka Umchangiar FC won da rah ko ya ka T. 10,000.\nYa i naam Best Player ha kani ka lympung da yoh da u Kitbok Pale yong ka Umchangiar, kamjooh da yoh u yei naam Man of the Match.\nYa ka naam Best Goal Keeper da yoh da u Angu yong ka Loomkyrwiang katwa ya i naam Top Scorer da yoh da u Wandame Rymbai yong ka Tyllilang.\nNeibynta wow miat chooh chooh kani ka madan u kongsan da e u kamwa T. 1,00,000 ya ka Sports and Youth Affairs ka wow pyllai ya ini i kaam.\nWei ha kani ka yalehke Tiger Five yong ka Chilliangraij da yoh ki paidbah wow sakhi ha ka sien wa nyngkong ha Jaiñtia Hills heiwa da yohlad ki wow pait ya ki kool wa thap lyngba ka LED Display (Digital Score Board).\nRah ka Khliehmyntang Ialong yei naam jop ha ka U-14\nDa pynkup burom u DSO ya kiwa yalehke ka WJH ha ki kyrdan waphær waphær\nKhih u khmi uwa khlanbor 5.1 ynne i janmiet\nPhooh phieñ ka lai chaad Carol ki khon ka Balang Catholic Mihmyntdu\nYoh kem ki wa ah doh masi ya u nongtooh masi\nLai yakhun ki ar ngut na West Jaiñtia ha ka National Kickboxing Championship 2016\nSñiawkhia ka JSU yei rukom krehkaam ki wakreh ha Jowai Civil Hospital